Anton Webern

Anton Webern (tot 1919 von Webern; Wene, 3 december 1883 - Mittersill (Salzburg), 15 september 1945) waor 'nen Oosteriekse componis, dirizjènt en musicoloog. Heer weurt mèt ziene liermeister Arnold Schönberg en ziene mètlierling Alban Berg tot de Twiede Weense Sjaol gerekend. Webern, lid vaan 'n Oosterieks adellek geslach en zoon vaan 'ne mijnbouwinzjenieur, lierde es keend piano en cello speule. Roond 1900 sjreef heer zien ierste composities. Vaan 1902 tot 1906 studeerden 'r meziekwetensjap in Wene (aofgestudeerd op 't werk vaan Heinrich Isaac), vaan 1904 tot 1908 compositie bij Arnold Schönberg. Ouch nao zien studie bleve de twie (mèt ouch Alban Berg) samewèrke. Es Schönberg in de jaore dao-op d'n atonale meziek oontwikkelt, geit Webern dao-in mèt. Bekinder weurt heer evels es dirizjènt, e beroop wat häöm in versjèllende deile vaan Midde-Europa bringk. Ind jaore 1920 geit heer euver op de twelftoensmeziek vaan ziene liermeister, welk princiep ziene stijl ingriepend verandert. Ziene meziek blijf evels oongehuurd, zeker es ze nao d'n Anschluss sumpel-eweg weurt verboje. Kort nao 't ind vaan d'n Twiede Wereldoorlog weurt heer bij oongelök door 'nen Amerikaanse soldaot doedgesjote. De groete erkinning kump vaanaof 1951, es de Sjaol vaan Darmstadt mèt ziene strenge, ing gereguleerde meziek geit dwepe.

Categorie:Persoene oet Oosteriek
Categorie:Componiste
Categorie:Dirigente
Categorie:Musicologe
Categorie:Luuj gebaore in de neugeteenden iew
Categorie:Luuj gesjtorve in d'n twintigsten iew